钦定古今图书集成/明伦汇编/家范典/第113卷 > 周礼 > 《秋官》
## 钦定古今图书集成/明伦汇编/家范典/第113卷 > 周礼 > 《秋官》

其奴，男子入于《罪隶》，女子入于《舂槁》。

〈注〉郑司农云：“‘谓坐为贼盗而为奴者，输于罪隶，舂人、稿人之官也。由是观之，今之为奴婢，古之罪人也。故《书》曰：‘予则奴戮汝’。《论语》曰：‘箕子为之奴’。罪隶之奴也’。故《春秋传》曰：‘斐豹，隶也。著于丹书。请焚丹书。我杀督戎，耻为奴，欲焚其籍也’。”元谓奴从坐而没入县官者，男女同名。〈疏〉释曰：云“男子入于罪隶”者，则《司隶职》中国之款，谓之罪隶百二十人者是也。云“女子入于舂稿”者，《地官》舂人、稿人是也。　释曰：先郑引《尚书》“予则奴戮汝”，及《论语》“箕子为之奴”，皆与此经奴为一，若后郑义《尚书》奴奴为子，若《诗》“乐尔妻奴”，奴即子也，后郑不破者，亦得为一义。云“春秋传”者，《左氏传》襄公二十二年云：“初，斐豹隶也，著于《丹书》。栾氏之力臣曰督戎”，国人惧之。斐豹谓宣子：“苟焚丹书，我杀督戎。”引之者证隶为奴云。元谓奴，男女从坐。没入县官者，谓身遭大罪合死，男女没入县官，汉时名官为县官，非谓州县也。

凡有爵者，与七十者，与未龀者，皆不为奴。

〈注〉《有爵》，谓命士以上也。龀，毁齿也。男八岁、女七岁而毁齿。〈疏〉释曰：云“有爵，谓命士以上也”者，见《典命》，公侯伯之士皆一命，天子之士皆三命，以下可知。云“男八岁，女七岁而毁齿”者，《家语本命篇》之文也。《曲礼》云：“悼与耄，虽有罪，不加刑焉。”是未龀不加刑，又不为奴。若七十者，虽不为奴，犹加其刑，至八十始不加刑，以其八十、九十始名耄故也。